stanford-oval/wikipedia huggingface dataset:
อำเภอไชยา
เศรษฐกิจ > การอุตสาหกรรม

การอุตสาหกรรมเครื่องจักรแต่เดิมมีโรงสีข้าวขนาดใหญ่ 2 โรง ปัจจุบันมีเพียงโรงสีขนาดกลางและขนาดเล็ก อุตสาหกรรมในครัวเรือน มีทำกันหลายอย่าง แต่ที่ขึ้นหน้าขึ้นตาและเป็นที่ยอมรับทั่วไปมี
การเย็บหมวก แต่เดิมทำกันมากที่ตำบลพุมเรียง ปัจจุบันมีแพร่หลายไปหลายหมู่บ้าน โดยการเย็บแล้วส่งไปขายต่างจังหวัดส่วนที่จำหน่ายในท้องถิ่นมีน้อยลงกว่าเดิม
การทอผ้าไหมผ้ายก ทำกันมากในท้องที่ตำบลพุมเรียง  และผ้าไหมพุมเรียงก็เป็นผ้าไหมที่มีชื่อเสียงมากอีกอย่างหนึ่งของอำเภอไชยา
การทำไข่เค็ม นับได้ว่าเป็นอุตสาหกรรมภายในครัวเรือนอย่างหนึ่งที่กำลังมีชื่อเสียงทั่วประเทศ ทำกันมากในท้องที่ตำบลตลาดไชยาและบริเวณรอบ ๆ ตัวตลาดไชยา ปัจจุบันการทำไข่เค็มได้รับการสนับสนุนจากทางราชการ ดังนั้นการทำไข่เค็มจึงเริ่มขยายเข้าสู่โรงเรียน มีอยู่หลายโรงเรียนกำลังฝึกสอนให้นักเรียนทำไข่เค็มและเป็นสินค้าของโรงเรียนเพื่อหารายได้เข้าบำรุงการศึกษา
การทำน้ำตาลโตนด ทำกันมากที่ตำบลทุ่งและนำตาลจากแหล่งนี้มีชื่อเสียงเป็นที่รู้จักกันดีในหมู่คนชาวไชยาถ้าพูดถึงน้ำตาลก็ต้อง “น้ำตาลบ้านทุ่ง”    เพราะสีสวยปราศจากการปลอมปน หวานหอม เป็นที่ถูกใจของผู้ที่เคยลิ้มรส
การทำขนมที่มีชื่อเสียงของอำเภอไชยา ได้แก่ "ขนมกรุบ" และ "ขนมจั้ง" ซึ่งทำกันมากในบริเวณตลาดไชยา
การค้าขายเป็นอาชีพที่ทำกันเฉพาะในตัวอำเภอและที่ตำบลพุมเรียง และของที่ทำการค้าขายส่วนใหญ่ได้แก่เครื่องอุปโภคบริโภคทุกชนิด
เศรษฐกิจ > การเงิน

ปัจจุบัน (ณ ปี พ.ศ. 2557) อำเภอไชยามีธนาคารเปิดให้บริการดังนี้
ธนาคารไทยพาณิชย์ สาขาไชยา (ถนนรักษ์นรกิจ ต.ตลาดไชยา)
ธนาคารออมสิน สาขาไชยา (ถนนรักษ์นรกิจ ต.ตลาดไชยา)
ธนาคารเพื่อการเกษตรและสหกรณ์การเกษตร สาขาไชยา (ถนนรักษ์นรกิจ ต.ตลาดไชยา)
ธนาคารกรุงไทย สาขาไชยา (ถนนรักษ์นรกิจ ต.ตลาดไชยา)
ธนาคารกรุงศรีอยุธยา สาขาไชยา (เทสโกโลตัสไชยา ต.เวียง)
ธนาคารกสิกรไทย สาขาไชยา (ตลาดใหม่ ถนนเอเชีย ต.เวียง)
โบราณสถานและสถานที่ท่องเที่ยว

เนื่องจากไชยาเป็นเมืองเก่าแก่ ดังนั้นจึงมีสถานที่โบราณและสถานที่ท่องเที่ยวที่สำคัญอยู่หลายแห่ง เช่น
พระบรมธาตุไชยา ตั้งอยู่ที่วัดพระบรมธาตุฯ ริมถนนใหญ่ทางเข้าอำเภอไชยา เป็นเจดีย์บรรจุพระบรมสาริกธาตุแบบศรีวิชัย มีอายุประมาณ 1,200 ปี
วัดเวียง ตั้งอยู่ตำบลตลาดไชยา บริเวณเคยเป็นเมืองเก่า เชื่อกันว่าเดิมเป็นวังของกษัตริย์ศรีวิชัย สร้างเมื่อ พ.ศ. 1726
บ่อน้ำพุร้อน อยู่ที่ตำบลเลม็ด ห่างจากที่ว่าการอำเภอประมาณ 2 กิโลเมตร ตรงเชิงเขาบ่อร้อนและน้ำพุร้อนผุดจาไต้ภูเขาตลอดเวลา  อุณหภูมิประมาณ 50 องศาเซลเซียส
ป่าไทรงาม อยู่ที่ตำบลเลม็ด มีต้นไทรขึ้นหนาแน่น ดูจนคล้ายเป็นป่า มีแม่น้ำคลองไชยาตอนแยกไปคลองท่าปูนไหลผ่าน เป็นที่สวนที่ร่มรื่น เหมาะแก่การพักผ่อน
สวนโมกขพลาราม (วัดธารน้ำไหล) เดิมตั้งอยู่ที่ตำบลพุมเรียง ปัจจุบันได้ย้ายมาอยู่ท้องที่ตำบลเลม็ด ริมทางหลวงแผ่นดินหมายเลข 41  เป็นสำนักสงฆ์ตั้งอยู่ที่ในอุทยานที่สวยงามตามธรรมชาติ มีลำธารเล็ก ๆ ไหลผ่าน เป็นที่สงบร่มเย็นเหมาะแก่การปฏิบัติธรรมและท่องเที่ยวเชิงอนุรักษ์
ถ้ำพระกฤษณะและรอยพระบาท ที่สวนโมกขพลาราม
สวนโมกข์นานาชาติ ตั้งอยู่ทางด้านทิศตะวันออกของทางหลวงแผ่นดินหมายเลข 41 เป็นสถานที่ปฏิบัติธรรมและอบรมธรรมะให้กับชาวต่างประเทศที่สนใจ อีกทั้งที่บริเวณใกล้เคียงจะมีบ่อน้ำพุร้อนให้ทุกท่านสามารถอาบได้
หมู่บ้านพุมเรียง  เป็นที่ตั้งเมืองไชยาเก่า ห่างทางหลวงแผ่นดินหมายเลข 41 มาทางทิศตะวันออกประมาณ 7 กิโลเมตร ติดชายทะเล มีสถานที่ท่องเที่ยวที่เป็นหาดทรายบริเวณหาดแหลมโพธิ์ เคยเป็นที่ประทับของสมเด็จพระเจ้าตากสิน ตอนยกทัพมาปราบพระยานคร และเป็นที่ประทับของรัชกาลที่ 5 ตอนเสด็จประพาสหัวเมืองภาคใต้  วัดสวนโมกข์ (เก่า) เป็นสถานที่แรกที่ท่านอาจารย์พุทธทาสได้สร้างขึ้นก่อนที่จะย้ายไปยังที่ตั้งปัจจุบัน ในตัวตลาดมีการทอผ้าไหมที่มีชื่อเสียงมาก คนทั่วไปรู้จักในนาม "ผ้าไหมพุมเรียง" ลวดลายดอกต่าง ๆ บนผืนผ้าเป็นที่แปลกตาเป็นเอกลักษณ์ของท้องถิ่น
บ่อน้ำมูรธาภิเษก อยู่ที่ตำบลทุ่ง เป็นบ่อน้ำที่ใช้ในพระราชพิธีมูรธาภิเษกของพระบาทสมเด็จพระจุลจอมเกล้าเจ้าอยู่หัว
**บ้านปากท่อ ตำบล เลม็ด มีต้นจามจุรี ที่ใหญ่ที่สุดอยู่ในบริเวณ โรงเรียนวัดจาย
มวยไชยา

มวยไชยาเป็นศิลปะมวยไทยประจำถิ่นอำเภอไชยา จังหวัดสุราษฎร์ธานี มีชื่อเสียงมากสมัยรัชกาลที่ 5-6 จนมีนักมวยจากไชยาได้รับพระราชทานบรรดาศักดิ์เป็นหมื่นมวยมีชื่อ
มวยไชยาเริ่มมีระเบียบแบบแผนชัดเจนที่ตำบลพุมเรียง โดยนายมาชาวกรุงเทพฯ มาบวชที่วัดทุ่งจับช้างและสอนวิชามวยให้แก่ผู้ที่สนใจ ต่อมาพระยาวจีสัตยารักษ์ (ขำ ศรียาภัย) เจ้าเมืองไชยาในเวลานั้นพาลูกศิษย์ขึ้นไปชกมวยหน้าพระที่นั่ง พระบาทสมเด็จพระจุลจอมเกล้าเจ้าอยู่หัว รัชกาลที่ 5 ณ มณฑลพิธีท้องสามหลวง กล่าวว่าทำให้ พระยาประวัติสุทธิกรณ์ (เจริญ ตุลยานนท์) เห็นลีลาเชิงหมัดมวยถึงกับอ้าปากค้างเลยที่เดียว จนทำให้นายปล่อง จำนงทองได้รับพระราชทานบรรดาศักดิ์เป็นหมื่นมวยมีชื่อ นอกจากนี้พระยาวจีฯ จัดให้มีการแข่งขันมวยในงานสมโภชพระบรมธาตุไชยาทุกปี บุตรธิดาของพระยาวจีฯ เช่น ชื่น ศรียาภัย เป็นผู้ส่งนักมวยจากไชยาขึ้นมาชกในกรุงเทพฯจนเป็นที่รู้จัก
เมื่อย้ายตัวเมืองไชยาจากตำบลพุมเรียงไปที่ตำบลตลาดไชยาดังในปัจจุบัน สถานที่ใหม่ที่ใช้จัดมวยคือสนามมวยเวทีพระบรมธาตุไชยา ในยุคนี้มีนักมวยเกิดขึ้นหลายคณะ แต่เมื่อเวทีมวยแห่งนี้สิ้นสุดลง วงการมวยไชยาก็เริ่มเสื่อมลง
"พระบรมธาตุเจดีย์" ในวัดพระบรมธาตุไชยาราชวรวิหาร
ซัมโบ

แท่นบูชาในศาสนาชินโต
เครื่องบูชาวางบนสามชั้น (ศาลเจ้าคาโตริ)
ซัมโปประดับต้นสนและกุ้งมังกรสำหรับวันขึ้นปีใหม่ ภาพวาดโดยชุนเต คัตสึกาวะ (ประมาณ ค.ศ. 1815)
ซัมโบ หรือ ซัมโป (ญี่ปุ่น: 三方; โรมาจิ: Sanbō หรือ Sanpō) เป็นแท่นที่ใช้พิธีกรรมของศาสนาชินโตเพื่อใช้วางชินเซ็ง (อาหารถวายเทพเจ้า) ในสมัยโบราณยังใช้ในการมอบวัตถุแก่บุคคลสูงศักดิ์ด้วย แท่นแบบเดียวกันนี้ยังใช้ในวัดพุทธ ใช้การบูชารัตนตรัย (พระพุทธ, พระธรรม, พระสงฆ์) ซัมโบในกรณีนี้ บางครั้งเขียนด้วยอักษรคันจิว่า 三宝 และอ่านว่า ซัมโป (Sanpō) ซึ่งมีความหมายถึงรัตนตรัยหรือแก้วสามประการ
โครงสร้าง

ซัมโบมักทำจากไม้สนญี่ปุ่นหรือไม้จากพืชชนิดอื่น ๆ มีฐานรูปสี่เหลี่ยมผืนผ้า ติดกับถาดที่เรียกว่าโอชิกิ (折敷) สาเหตุที่แท่นนี้ถูกเรียกด้วยคำว่า "ซัมโบ" หรือ "ซัมโป" ที่มีความหมายว่า "สามทาง" เพราะมีช่องที่เรียกว่าคูริกาตะ (眼像) อยู่บนส่วนฐานสามทิศทาง
ดูเพิ่ม

โต๊ะหมู่บูชา
ราชันผู้งดงาม

| ราชันผู้งดงาม |
| --- | --- |
ภาพโปสเตอร์ราชันผู้งดงาม
เป็นที่รู้จักกันในชื่อ: Attachment

ฮันกึล: 연모
อาร์อาร์: Yeonmo 
 
ประเภท: ประวัติศาสตร์ โรแมนติก บันเทิงคดี ตลก
สร้างโดย: คี มิน-ซู ฮง ซ็อก-กู (KBS Drama division)
เค้าโครงจาก: ย็อนโม (Yeonmo) โดย อี โซ-ยัง
เขียนโดย: ฮัน ฮี-จุง
กำกับโดย: ซง ฮย็อน-อุก
แสดงนำ:   พัก อึน-บิน  โรอุน  นัม ยุน-ซู  ชเว บย็อง-ชัน  แพ ยุน-กย็อง  ชุง แช-ย็อน 
ผู้ประพันธ์เพลง: แทกึน
ประเทศแหล่งกำเนิด: เกาหลีใต้
ภาษาต้นฉบับ: เกาหลี
จำนวนตอน: 20
การผลิต
ผู้อำนวยการผลิต: ยุน แช-ฮย็อก ฮัน ฮเย-ย็อน ซง มิน-จู พัก ชุน-โฮ
ผู้อำนวยการสร้าง: Ahn Chang-hyeon Hwang Ui-kyung Baek Sung-min
ความยาวตอน: 70 นาที
บริษัทผู้ผลิต:   Story Hunter Production  Monster Union 
ออกอากาศ
เครือข่าย: เคบีเอส
ออกอากาศ: 11 ตุลาคม ค.ศ. 2021 (2021-10-11) – 14 ธันวาคม ค.ศ. 2021 (2021-12-14)
ราชันผู้งดงาม (เกาหลี: 연모; อาร์อาร์: Yeonmo; แปล Affection) เป็นซีรีส์โทรทัศน์เกาหลีใต้ในปี ค.ศ. 2021 ที่นำแสดงโดย พัก อึน-บิน, โรอุน, นัม ยุน-ซู, ชเว บย็อง-ชัน, แพ ยุน-กย็อง และ ชุง แช-ย็อน โดยเค้าโครงมาจากการ์ตูนเกาหลี (มันฮวา) เรื่อง ย็อนโม (Yeonmo) ของ อี โซ-ยัง ออกอากาศตั้งแต่วันที่ 11 ตุลาคม ถึง 14 ธันวาคม ค.ศ. 2021 ทุกวันจันทร์และวันอังคาร เวลา 21:30 น. (เวลามาตรฐานเกาหลี) ทางเคบีเอส มีทั้งหมด 20 ตอน และเปิดตัวทั่วโลกทางเน็ตฟลิกซ์ในวันเดียวกัน
ราชันผู้งดงามเป็นซีรีส์โทรทัศน์เกาหลีใต้เรื่องแรกที่ได้รับรางวัล International Emmy Award
เรื่องย่อ

เรื่องราวเกิดขึ้นในสมัยราชวงศ์โชซ็อนซึ่งเป็นช่วงเวลาที่ฝาแฝดถือเป็นลางร้าย ส่งผลให้เมื่อพระชายารัชทายาทประสูติพระบุตรแฝด จึงมีคำสั่งให้ฆ่าพระธิดา เพื่อช่วยชีวิตเธอ เธอจึงถูกส่งออกจากวังอย่างลับ ๆ
ไม่กี่ปีต่อมา พระธิดาแฝด ทัมอี กลับมายังวังเพื่อทำงานเป็นสาวใช้ เมื่อแฝดชาย เจ้าชายรัชทายาทอี ฮวี พบเธอ พระองค์จึงพยายามโน้มน้าวให้เธอสลับตัวกับพระองค์เป็นครั้งคราว แต่จู่ ๆ พระองค์ก็สิ้นพระชนม์เพราะความเข้าใจผิดพระมารดาของพวกเขาตระหนักว่าทัมอี สาวใช้ในวังคือพระธิดาแฝดของพระนาง จึงโน้มน้าวให้เธอเข้ามาแทนที่อี ฮวี แม้ว่าเธอจะห่างเหินจากทุกคนในช่วงหลายปีที่ผ่านมา แต่อี ฮวี (ทัมอี) ก็เริ่มสานสัมพันธ์กับ ช็อง จี-อุน รักแรกของเธอซึ่งมาจากตระกูลขุนนางอีกครั้ง ชีวิตในราชสำนักของเธอกลายเป็นเรื่องซับซ้อนเมื่อ ช็อง จี-อุน ได้กลายมาเป็นพระอาจารย์ของเธอ และต่อมาเป็นอาลักษณ์ประจำราชสำนัก ขณะเดียวกัน ตัวเขาเองก็รู้สึกสับสนเกี่ยวกับอี ฮวีเช่นกัน โดยไม่รู้ว่าจริง ๆ แล้ว ทัมอี คือรักแรกของเขา
นักแสดง

พัก อึน-บิน แสดงเป็น องค์รัชทายาทอี ฮวี / ทัม-อี / ย็อน-ซ็อน
ชเว มย็อง-บิน แสดงเป็น องค์รัชทายาทอี ฮวี / ทัม-อี / ย็อน-ซ็อน (วัยเยาว์)
โรอุน แสดงเป็น จอง จี-อุน
โก อู-ริม แสดงเป็น จอง จี-อุน (วัยเยาว์)
นัม ยุน-ซู แสดงเป็น อี ฮย็อน, องค์ชายจาอึน
ชเว โร-อุน แสดงเป็น อี ฮย็อน (วัยเยาว์)
ชเว บย็อง-ชัน แสดงเป็น คิม กา-อน / คัง อึน-ซอ
อ๊ก ชัน-ยู แสดงเป็น คิม กา-อน / คัง อึน-ซอ (วัยเยาว์)
แพ ยุน-กย็อง แสดงเป็น ชิน โซ-อึน
ชุง แช-ย็อน แสดงเป็น โน ฮา-กย็อง
ยุน เจ-มุน แสดงเป็น ฮัน กี-แจ, ใต้เท้าซังฮ็อน
แพ ซู-บิน แสดงเป็น ผู้ตรวจการจอง ซ็อก-โจ
อี พิล-โม แสดงเป็น พระเจ้าฮเยจง
แพ็ก ฮย็อน-จู แสดงเป็น ซังกุงคิม
โค กยู-พิล แสดงเป็น ขันทีฮง / บกดง
คิม กุน แสดงเป็น ขันทีฮง / บกดง (วัยเยาว์)
คิม แจ-ช็อล แสดงเป็น องครักษ์ยุน ฮย็อง-ซ็อล
พัก อึน-ฮเย แสดงเป็น นายหญิงคิม
ชัง เซ-ฮย็อน แสดงเป็น พัง จิล-กึม
อี ซู-มิน แสดงเป็น พัง ย็อง-จี
ฮอ จุง-มิน แสดงเป็น องครักษ์กู
คิม แท็ก แสดงเป็น อี จ็อง, องค์ชายว็อนซัน
คิม จุน-โฮ แสดงเป็น องค์ชายว็อนซัน (วัยเยาว์)
คิม ซอ-ฮา แสดงเป็น องค์ชายชางอุน
อี อิล-ฮวา แสดงเป็น พระพันปี
ซน ยอ-อึน แสดงเป็น พระมเหสี
ชา ซ็อง-แจ แสดงเป็น อี กย็อม, องค์ชายเจฮย็อน
ชุง แจ-ซ็อง แสดงเป็น โน ฮัก-ซู
พัก ว็อน-ซัง แสดงเป็น ชิน ย็อง-ซู
ซน จง-ฮัง แสดงเป็น ใต้เท้าชังชุน
คิม อิน-ควอน แสดงเป็น ยัง มุน-ซู
โน ซัง-โบ แสดงเป็น พัง บ็อม-ดู
คิม มิน-ซ็อก แสดงเป็น ชเว มัน-ดัล
ฮัน แช-อา แสดงเป็น พระชายาสกุลฮัน
พัก กี-อุง แสดงเป็น หัวหน้าขันทีและทูตจากราชวงศ์หมิง
คิม โด-วอน แสดงเป็น หัวหน้าขันที (วัยเยาว์)
อี ซอ-ฮวัน แสดงเป็น รองเสนาบดีกระทรวงพิธีการจากราชวงศ์หมิง
ฮัน ซ็อง-ย็อน แสดงเป็น ยู-กน
กง จิน-ซอ แสดงเป็น ชัน-อี
คิม อึน-มิน แสดงเป็น พระสนมชาวโชซ็อนของจักรพรรดิหมิง
ยุน ซอ-ย็อน แสดงเป็น พระสนม (วัยเยาว์)
โช ซ็อง-กยู แสดงเป็น คนรับใช้ขององค์ชายชางอุน
คิม กี-ดู แสดงเป็น หัวหน้าสำนักโหราศาสตร์
งานสร้าง

มันฮวาได้ตั้งสมมติฐานถึงการมีอยู่ของกษัตริย์ในจินตนาการระหว่างรัชสมัยของพระเจ้าซ็องจง และพระเจ้าเยจง แต่ทางผู้สร้างได้ตัดสินใจที่จะลบการอ้างอิงถึงบุคคลจริงทั้งหมด โดยให้ละครอยู่ในรัชสมัยของกษัตริย์ในจินตนาการและเปลี่ยนภูมิหลังของพระเอก
งานสร้าง > คัดเลือกนักแสดง

เมื่อวันที่ 17 ธันวาคม 2020 Ilgan Sports รายงานว่าพัก อึน-บินจะรับบทเป็นนางเอกในละครเรื่องใหม่เรื่อง ราชันผู้งดงาม ของเคบีเอส ก่อนหน้านี้ในวันเดียวกันนั้น Namoo Actors ต้นสังกัดของพัก อึน-บินประกาศว่าเธอยังพิจารณาข้อเสนอนี้อยู่ เมื่อวันที่ 15 มกราคม 2021 Ilgan Sports ระบุว่าโรอุน จะเป็นนักแสดงนำชายของละครเรื่องนี้ แต่เอฟเอ็นซีเอนเตอร์เทนเมนต์ ซึ่งเป็นต้นสังกัดของโรอุนระบุว่าตอนนี้เขากำลังมุ่งเน้นไปที่การถ่ายทำละครซีรีส์เรื่อง รุ่นพี่ อย่าทาลิปสติกนั่นเลยครับ และยังไม่มีการตัดสินใจใด ๆ
ในเดือนต่อมา นัม ยุน-ซู, ชเว บย็อง-ชัน และ ช็อง แช-ย็อน  เข้าร่วมทีมนักแสดง ในขณะเดียวกัน พัก อึน-บิน และโรอุนได้รับการยืนยันเมื่อวันที่ 19 มีนาคม 2021 นัมตัดสินใจร่วมแสดงละครซีรีส์นี้เพื่อรับประสบการณ์ใหม่ ๆ และเพราะเขาพบว่าตัวละครอี ฮย็อนนั้นคาดเดาไม่ได้ ในขณะที่โรอุนก็ตัดสินใจร่วมแสดงเพราะเรื่องราวความรักที่เล่าขานและเพราะเขาต้องการลองเล่นละครประวัติศาสตร์
พัก อึน-บินได้รับบทละครเรื่อง ราชันผู้งดงาม ในช่วงที่เธอกำลังคิดที่จะแสดงละครประวัติศาสตร์อีกครั้ง เพราะเรื่องสุดท้ายที่เธอถ่ายทำคือเรื่องบัลลังก์เลือดแห่งวังหลวง ในปี 2014 แม้จะตระหนักดีว่าในอนาคตจะมีโอกาสอื่น ๆ อีกมากมายในการเติมเต็มความปรารถนาของเธอ แต่เธอก็ตัดสินใจที่จะรับบทนี้เพราะโครงเรื่องนั้นน่าดึงดูดมาก และเธอสงสัยว่าเธอจะมีโอกาสที่จะได้เล่นเป็นกษัตริย์อีกหรือไม่ ในงานแถลงข่าวก่อนออกอากาศ พักได้แสดงความเห็นว่าแม้เธอจะรับบทบาทเป็นอี ฮวีอย่างมั่นใจ แต่เธอกลับต้องใช้เวลานานในการทำให้บทบาทนั้นดูน่าเชื่อถือ เพราะนี่เป็นครั้งแรกที่ผู้หญิงรับบทเป็นกษัตริย์ แทนที่จะพยายามปลอมตัวเป็นผู้ชาย เธอกลับพยายามเน้นไปที่การแสดงให้เห็นว่าทำไมฮวีต้องแกล้งเป็นผู้ชาย ในช่วงเวลาที่เธอเผชิญกับความสงสัยและอันตราย เมื่อความจริงถูกเปิดเผยออกมา โดยเธอประกาศว่าต้องการให้ฮวีถูกมองว่าเป็นบุคคลโดยไม่คำนึงถึงเพศ เธอยังเรียนขี่ม้าและใส่ใจปรับโทนเสียงของเธอให้เข้ากับผู้คนรอบข้างฮวีด้วย
งานสร้าง > การถ่ายทำ

การถ่ายทำเริ่มในเดือนเมษายน 2021 และสิ้นสุดในวันที่ 15 พฤศจิกายน ต้องหยุดการถ่ายทำไปเมื่อวันที่ 26 กรกฎาคม 2021 เนื่องจากมีทีมงานถ่ายทำคนหนึ่งที่เข้าร่วมถ่ายทำในวันที่ 24 กรกฎาคม ตรวจพบว่าติดเชื้อโควิด-19 ต่อมานักแสดงและทีมงานทั้งหมดได้รับการตรวจและทำการกักตัวในวันเดียวกัน เมื่อวันที่ 27 กรกฎาคม มีการประกาศว่า พัก อึน-บิน, อี พิล-โม และ แพ ซู-บิน มีผลตรวจโควิด-19 เป็นลบ เมื่อวันที่ 28 กรกฎาคม มีรายงานว่าผลการทดสอบของนัม ยุน-ซูก็เป็นลบเช่นกัน และการถ่ายทำก็เริ่มขึ้นอีกครั้งในวันเดียวกัน
เมื่อวันที่ 6 สิงหาคม ได้มีการเปิดเผยว่าการถ่ายทำถูกยกเลิกเนื่องจากเกิดเพลิงไหม้ในวันก่อนหน้า เวลา 21:10 น. ตามเวลามาตรฐานเกาหลี ขณะที่ทีมงานกำลังถ่ายทำที่หมู่บ้านพื้นเมืองเกาหลี ในเมืองยงอิน จังหวัดคย็องกี เจ้าหน้าที่ดับเพลิงสามารถดับไฟได้ภายใน 20 นาที
สถานที่ถ่ายทำยังได้แก่ หมู่บ้านฮันแก ในอำเภอซ็องจู และวัดฮันจูช็องซาบนยอดเขา วัดคย็องจีช็อน, hyanggyo (โรงเรียนประจำจังหวัด) และหมู่บ้านฮานก ในช็อนจู โรงเรียนขงจื๊อมุนฮ็อน ใน อำเภอซอช็อน  สวนสาธารณะประจำจังหวัด Mungyeong Saejae ในมุงยอง สวนสนุก Buan Cinema หิน Itaesarang ใน Geochang  ศาลา Manhyujeong ในอันดง สวน Gwanghalluwon ในนัมว็อน และป้อมปราการสองแห่งคือ Jukjusanseong ใน Anseong และ Sangdangsanseong ใน Cheongju
แหล่งข้อมูลอื่น

เว็บไซต์ทางการ (ในภาษาเกาหลี)
เว็บไซต์ทางการผลิต (ในภาษาเกาหลี)
ราชันผู้งดงาม ที่ฮันซีเนมา
ราชันผู้งดงาม ที่อินเทอร์เน็ตมูวีเดตาเบส
ราชันผู้งดงาม ที่เน็ตฟลิกซ์
พัก อึน-บินและโรอุนให้สัมภาษณ์เกี่ยวกับละครเรื่องนี้เมื่อเดือนตุลาคม 2021
ข้าราชการไทย

เครื่องแบบสีกากีและอินทรธนูข้าราชการพลเรือนสามัญ ระดับอำนวยการสูง
ข้าราชการ คือ บุคคลที่รับการบรรจุแต่งตั้งให้รับราชการปฏิบัติหน้าที่ และรับเงินเดือนในกระทรวงหรือกรมต่างๆ ของประเทศไทย ส่วนองค์กรที่บุคคลดังกล่าวปฏิบัติงานอยู่นั้นเรียก ส่วนราชการ
ประวัติ

พระบาทสมเด็จพระปกเกล้าเจ้าอยู่หัว ทรงวางระเบียบข้าราชการพลเรือนเป็นครั้งแรก ให้มีผลบังคับใช้เมื่อวันที่ 1 เมษายน พ.ศ. 2472 เพื่อเป็นแนวทางในการเลือกสรรผู้มีความรู้และความสามารถเข้ารับราชการ โดยกำหนดให้มีข้าราชการ 3 ประเภท คือ
ข้าราชการพลเรือนสามัญ คือ ข้าราชการที่รัฐบาลบรรจุแต่งตั้งไว้ตามระเบียบฯ แบ่งออกเป็น 2 ชั้น คือ ชั้นสัญญาบัตร (รองอำมาตย์ตรีขึ้นไป) และชั้นราชบุรุษ
ข้าราชการพลเรือนวิสามัญ คือ บุคคลที่รัฐบาลจ้างไว้ให้ทำการเฉพาะอย่าง หรือระยะเวลาชั่วคราว ตั้งแต่พ.ศ. 2518เป็นต้นมา เปลี่ยนให้เรียกว่าลูกจ้างประจำ
เสมียนพนักงาน คือ ข้าราชการชั้นต่ำ ซึ่งมีสิทธิได้รับเงินเดือนตามอัตราที่ตั้งไว้
ประเภทของข้าราชการไทย

ข้าราชการในประเทศไทย มีหลายประเภท ได้แก่
ข้าราชการพลเรือนสามัญ
ข้าราชการในพระองค์
ข้าราชการพลเรือนในสถาบันอุดมศึกษา
ข้าราชการครูและบุคลากรทางการศึกษา
ข้าราชการทหาร
ข้าราชการตำรวจ
ข้าราชการฝ่ายตุลาการศาลยุติธรรม
ข้าราชการฝ่ายอัยการ
ข้าราชการรัฐสภา
ข้าราชการฝ่ายศาลปกครอง
ข้าราชการสำนักงานศาลรัฐธรรมนูญ
ข้าราชการสำนักงานคณะกรรมการป้องกันและปราบปรามการทุจริตแห่งชาติ
ข้าราชการสำนักงานคณะกรรมการสิทธิมนุษยชนแห่งชาติ
ข้าราชการสำนักงานการตรวจเงินแผ่นดิน
ข้าราชการกรุงเทพมหานครและบุคลากรกรุงเทพมหานคร
ข้าราชการการเมือง
ข้าราชการส่วนท้องถิ่น
พนักงานอื่นของรัฐ
พนักงานรัฐวิสาหกิจ
พนักงานราชการ
พนักงานมหาวิทยาลัย
พนักงานกระทรวงสาธารณสุข
พนักงานองค์การมหาชนและองค์การของรัฐอื่นที่ไม่ใช่ส่วนราชการ
ลูกจ้างประจำ
ประเภทของข้าราชการไทย > ข้าราชการพลเรือนสามัญ

บทความหลัก: ข้าราชการพลเรือนสามัญ
ข้าราชการพลเรือนสามัญ คือ ข้าราชการที่ปฏิบัติหน้าที่ราชการในกระทรวง ทบวง กรมฝ่ายพลเรือน ซึ่งได้รับการบรรจุแต่งตั้งตามพระราชบัญญัติระเบียบข้าราชการพลเรือน (ฉบับปัจจุบันคือ พ.ศ. 2551) แบ่งออกเป็นประเภทย่อย 4 ประเภท คือ ประเภทบริหาร ประเภทอำนวยการ ประเภทวิชาการ และประเภททั่วไป
การคัดเลือกบุคคลเพื่อบรรจุและแต่งตั้งเป็นข้าราชการพลเรือนสามัญ จะดำเนินการโดยสำนักงานคณะกรรมการข้าราชการพลเรือน หรือในบางกรณีอาจมีการมอบหมายให้กรมต้นสังกัด เป็นผู้ดำเนินการคัดเลือกฯ
ประเภทของข้าราชการไทย > ข้าราชการในพระองค์

ข้าราชการในพระองค์ คือ ข้าราชการตามพระราชบัญญัติระเบียบบริหารราชการในพระองค์ พ.ศ. 2560 มีหน้าที่เกี่ยวกับงานในพระองค์พระมหากษัตริย์ โดยการจัดระเบียบราชการในพระองค์และการบริหารงานบุคคลของราชการในพระองค์ และสถานภาพของข้าราชการในพระองค์ ให้เป็นไปตามพระราชอัธยาศัยตามที่บัญญัติไว้ในพระราชกฤษฎีกา
ประเภทของข้าราชการไทย > ข้าราชการพลเรือนในสถาบันอุดมศึกษา

ข้าราชการพลเรือนในสถาบันอุดมศึกษา คือ ข้าราชการพลเรือนในสังกัดสถาบันอุดมศึกษาของรัฐ ในสังกัดกระทรวงศึกษาธิการ แต่ไม่รวมถึงสถานศึกษาของรัฐที่มิใช่ส่วนราชการ ซึ่งได้รับการแต่งตั้งตามพระราชบัญญัติระเบียบข้าราชการพลเรือนในสถาบันอุดมศึกษา แบ่งออกเป็นประเภทย่อย 3 ประเภท คือ ประเภทวิชาการ ประเภทผู้บริหาร และประเภททั่วไป ใช้ระบบมาตรฐานกลาง 11 ระดับ ในการจำแนกและกำหนดระดับตำแหน่ง มีคณะกรรมการข้าราชการพลเรือนในสถาบันอุดมศึกษา หรือ ก.พ.อ. (เดิมเรียกว่าคณะกรรมการข้าราชการพลเรือนในมหาวิทยาลัย หรือ ก.ม.) เป็นคณะกรรมการกลางในการบริหารบุคคลและกำกับดูแลข้าราชการ
การคัดเลือกบุคคลเพื่อบรรจุและแต่งตั้งเป็นข้าราชการพลเรือนในสถาบันอุดมศึกษา จะดำเนินการโดยสถาบันอุดมศึกษาแต่ละแห่งโดยอิสระ ในปัจจุบันไม่มีการบรรจุและแต่งตั้งบุคคลเป็นข้าราชการพลเรือนในสถาบันอุดมศึกษาแล้ว มีแต่เพียงการบรรจุและแต่งตั้งพนักงานมหาวิทยาลัย เข้ามาแทน
ประเภทของข้าราชการไทย > ข้าราชการครูและบุคลากรทางการศึกษา

ข้าราชการครูและบุคลากรทางการศึกษา คือ ข้าราชการที่ได้รับการบรรจุและแต่งตั้งให้ปฏิบัติราชการในสถานศึกษา หรือหน่วยงานที่เกี่ยวข้อง แบ่งออกเป็น 3 ประเภท คือ
ประเภทของข้าราชการไทย > ข้าราชการครูและบุคลากรทางการศึกษา > ผู้สอนในหน่วยงานการศึกษา

ประกอบด้วยตำแหน่งต่างๆ ได้แก่
ครูผู้ช่วย
ครู
อาจารย์
ผู้ช่วยศาสตราจารย์
รองศาสตราจารย์
ศาสตราจารย์
ทั้งนี้ตำแหน่งตามข้อ 3-6 จะมีได้เฉพาะในสถานศึกษาที่สอนระดับปริญญา
ครูตามข้อ 1 และ 2 แบ่งระดับอัตราเงินเดือน เงินประจำตำแหน่ง ดังนี้
ครูผู้ช่วย เป็นตำแหน่งที่บรรจุแต่งตั้งในระดับแรก (เทียบเท่าอาจารย์ 1 ระดับ 5 เดิม ซึ่งในปัจจุบันการบรรจุบุคคลเข้ารับราชการครูมิได้เริ่มต้นในระดับ 3 หรือ 4 ดังแต่ก่อนแล้ว)
ครู ค.ศ. 1 (เทียบเท่าอาจารย์ 2 ระดับ 6)
ครู ค.ศ. 2 เป็นวิทยฐานะครูชำนาญการ แต่งตั้งจากครู ค.ศ. 1 (เทียบเท่าตำแหน่งอาจารย์ 2 ระดับ 7)
ครู ค.ศ. 3 เป็นวิทยฐานะครูชำนาญการพิเศษ แต่งตั้งจากครู ค.ศ. 2 ที่มีผลงานวิชาการผ่านเกณฑ์ (เทียบเท่าตำแหน่งอาจารย์ 3 ระดับ 8)
ครู ค.ศ. 4 เป็นวิทยฐานะครูเชี่ยวชาญ แต่งตั้งจากครู ค.ศ. 3 ที่มีผลงานวิชาการผ่านเกณฑ์ (เทียบเท่าตำแหน่งอาจารย์ 3 ระดับ 9)
ครู ค.ศ. 5 เป็นวิทยฐานะครูเชี่ยวชาญพิเศษ แต่งตั้งจากครู ค.ศ. 4 ที่มีผลงานวิชาการผ่านเกณฑ์ (เป็นตำแหน่งใหม่ที่ขยายขึ้นมา เทียบเท่าตำแหน่ง อธิบดี ซึ่งไม่เคยมีมาก่อนในอดีต โดยอ้างอิงพรบ.ระเบียบข้าราชการครูและบุคลากรทางการศึกษา พ.ศ. 2547 )
ประเภทของข้าราชการไทย > ข้าราชการครูและบุคลากรทางการศึกษา > ผู้บริหารสถานศึกษาและผู้บริหารการศึกษา

ประกอบด้วยตำแหน่งต่างๆ ได้แก่
รองผู้อำนวยการสถานศึกษา
ผู้อำนวยการสถานศึกษา
รองผู้อำนวยการเขตพื้นที่การศึกษา
ผู้อำนวยการเขตพื้นที่การศึกษา
ตำแหน่งที่มีชื่อเรียกอย่างอื่น ตามที่ ก.ค.ศ. กำหนด
ประเภทของข้าราชการไทย > ข้าราชการครูและบุคลากรทางการศึกษา > บุคลากรทางการศึกษาอื่น

ประกอบด้วยตำแหน่ง ศึกษานิเทศก์ และตำแหน่งที่เรียกชื่ออย่างอื่นตามที่ ก.ค.ศ. กำหนด
ข้าราชการครูและบุคลากรทางการศึกษา จะมีคณะกรรมการกลางในการบริหารงานบุคคลและกำกับดูแลข้าราชการคือ คณะกรรมการข้าราชการครูและบุคลากรทางการศึกษาหรือก.ค.ศ.(เดิมเรียกว่า  คณะกรรมการข้าราชการครู หรือ ก.ค.)
ประเภทของข้าราชการไทย > ข้าราชการฝ่ายทหาร

ข้าราชการทหาร คือ บุคคลที่เข้ารับราชการทหารประจำการ ข้าราชการกลาโหม และพลเรือนที่บรรจุในอัตราทหาร ในหน่วยงานทางการทหารซึ่งสังกัดกระทรวงกลาโหมหรือกองทัพไทย(แบ่งเป็น กองบัญชาการกองทัพไทย, กองทัพบก, กองทัพเรือ และกองทัพอากาศ) มีคณะกรรมการข้าราชการทหาร (กขท.) กำกับดูแลเกี่ยวกับระเบียบข้าราชการทหาร
ข้าราชการฝ่ายทหารยังแบ่งออกเป็น
ข้าราชการทหาร คือ ข้าราชการที่ได้รับการบรรจุและแต่งตั้งเพื่อปฏิบัติราชการทหาร แบ่งชั้นยศออกเป็นชั้นประทวน (ป.) และชั้นสัญญาบัตร (น.) ซึ่งจะมีชื่อเรียกยศต่างกันตามกองทัพที่สังกัด
ข้าราชการพลเรือนกลาโหม คือ ข้าราชการที่ได้รับการบรรจุและแต่งตั้งเพื่อปฏิบัติราชการในกระทรวงกลาโหม แต่ไม่ได้มียศแบบข้าราชการทหาร แบ่งออกเป็น 2 ประเภทคือ สามัญ และวิสามัญ และแบ่งออกเป็น 2 ชั้นคือ ชั้นสัญญาบัตรและต่ำกว่าชั้นสัญญาบัตร
ประเภทของข้าราชการไทย > ข้าราชการตำรวจ

บทความหลัก: ตำรวจไทย
ข้าราชการตำรวจ คือ ข้าราชการในสังกัดสำนักงานตำรวจแห่งชาติ ซึ่งเป็นส่วนราชการไม่สังกัดสำนักนายกรัฐมนตรี กระทรวงหรือทบวง มีฐานะเป็นกรม และอยู่ในบังคับบัญชาของนายกรัฐมนตรี แบ่งออกเป็นชั้นประทวน (ป.) และชั้นสัญญาบัตร (สบ.)
ประเภทของข้าราชการไทย > ข้าราชการฝ่ายตุลาการศาลยุติธรรม

บทความหลัก: ข้าราชการฝ่ายตุลาการ (ประเทศไทย)
ข้าราชการตุลาการศาลยุติธรรม คือ ข้าราชการที่บรรจุและแต่งตั้งเพื่อปฏิบัติราชการในศาลยุติธรรม และสำนักงานศาลยุติธรรม มีคณะกรรมการข้าราชการตุลาการศาลยุติธรรม(ก.ต.) เป็นคณะกรรมการกลางกำกับดูแล ตามพระราชบัญญัติ ระเบียบข้าราชการฝ่ายตุลาการศาลยุติธรรม พ.ศ. ๒๕๔๓ แบ่งออกเป็น
ข้าราชการตุลาการ(ศาลยุติธรรม) คือ ข้าราชการที่มีอำนาจหน้าที่ในการพิจารณาและพิพากษาคดีความในศาลยุติธรรม
ดะโต๊ะยุติธรรม คือ ข้าราชการซึ่งได้รับแต่งตั้งให้เป็นผู้มีอำนาจและหน้าที่ในการวินิจฉัยชี้ขาดข้อกฎหมายอิสลาม
ข้าราชการศาลยุติธรรม คือ ข้าราชการที่ทำหน้าที่ด้านธุรการในสำนักงานศาลยุติธรรม
ประเภทของข้าราชการไทย > ข้าราชการฝ่ายอัยการ

ข้าราชการฝ่ายอัยการ คือ ข้าราชการที่บรรจุและแต่งตั้งให้รับราชการในสำนักงานอัยการสูงสุด (เดิมคือ "กรมอัยการ") มีคณะกรรมการอัยการ (ก.อ.) เป็นคณะกรรมการกลางในการกำกับดูแล ข้าราชการฝ่ายอัยการยังแบ่งออกเป็น
ข้าราชการอัยการ
ข้าราชการธุรการ ในหน่วยงานของอัยการ
ประเภทของข้าราชการไทย > ข้าราชการรัฐสภา

ข้าราชการรัฐสภา แบ่งออกเป็น 2 ประเภท คือ
ข้าราชการรัฐสภาสามัญ คือ ข้าราชการซึ่งรับการบรรจุและแต่งตั้งให้ดำรงตำแหน่งประจำ โดยได้รับเงินเดือนในอัตราสามัญ ใช้วิธีการจำแนกและกำหนดประเภทตำแหน่งแบบเดียวกับข้าราชการพลเรือนสามัญ
ข้าราชการรัฐสภาฝ่ายการเมือง คือ ข้าราชการซึ่งรับราชการในตำแหน่งการเมืองของรัฐสภา
ประเภทของข้าราชการไทย > ข้าราชการฝ่ายศาลปกครอง

ข้าราชการฝ่ายศาลปกครอง คือ ข้าราชการที่รับราชการและดำรงตำแหน่งในศาลปกครองและสำนักงานศาลปกครอง มีคณะกรรมการข้าราชการฝ่ายศาลปกครอง เป็นคณะกรรมการบริหารงานบุคคล ข้าราชการฝ่ายศาลปกครอง แบ่งออกเป็น
ข้าราชการตุลาการศาลปกครอง คือ ข้าราชการที่มีอำนาจพิจารณาและพิพากษาคดีในศาลปกครอง
ข้าราชการสำนักงานศาลปกครอง คือ ข้าราชการที่ทำหน้าที่ด้านธุรการในสำนักงานศาลปกครอง
ประเภทของข้าราชการไทย > ข้าราชการฝ่ายศาลรัฐธรรมนูญ

ข้าราชการฝ่ายศาลรัฐธรรมนูญ คือ ข้าราชการที่รับราชการและดำรงตำแหน่งในศาลรัฐธรรมนูญและสำนักงานศาลรัฐธรรมนูญ ข้าราชการฝ่ายศาลรัฐธรรมนูญ แบ่งออกเป็น
ข้าราชการตุลาการศาลรัฐธรรมนูญ คือ ข้าราชการที่มีอำนาจพิจารณาและพิพากษาคดีในศาลรัฐธรรมนูญ
ข้าราชการสำนักงานศาลรัฐธรรมนูญ คือ ข้าราชการที่ทำหน้าที่ด้านธุรการในสำนักงานศาลรัฐธรรมนูญ
ประเภทของข้าราชการไทย > ข้าราชการสำนักงานป้องกันและปราบปรามการทุจริตแห่งชาติ

ข้าราชการสำนักงานป้องกันและปราบปรามการทุจริตแห่งชาติ (ป.ป.ช.) คือ ข้าราชการในสังกัด สำนักงานคณะกรรมการป้องกันและปราบปรามการทุจริตแห่งชาติ ซึ่งได้รับบรรจุ และแต่งตั้งให้เป็นข้าราชการตามพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริตแห่งชาติ พ.ศ. 2542 และแก้ไขเพิ่มเติมฉบับที่ 2 พ.ศ. 2554 โดยการกำหนดตำแหน่งและการให้ได้รับเงินเดือนและเงินประจำ ตำแหน่งของข้าราชการสำนักงาน ป.ป.ช. ให้นำกฎหมายว่าด้วยระเบียบ ข้าราชการพลเรือนในส่วนที่เกี่ยวกับข้าราชการพลเรือนสามัญมาใช้บังคับ โดยอนุโลม ทั้งนี้ คำว่า "ก.พ." ให้หมายถึง คณะกรรมการ ป.ป.ช. และ คำว่า "ส่วนราชการที่มีฐานะเป็นกรมและมีหัวหน้าส่วนราชการรับผิดชอบ ในการปฏิบัติราชการขึ้นตรงต่อนายกรัฐมนตรี" ให้หมายถึงสำนักงาน ป.ป.ช. ข้าราชการสำนักงาน ป.ป.ช. แบ่งออกเป็น 2 ประเภท คือ ข้าราชการในสายกระบวนการยุติธรรม ได้แก่ ข้าราชการซึ่งปฏิบัติหน้าที่เกี่ยวข้องกับการบังคับใช้กฎหมาย และข้าราชการทั่วไป ซึ่งแบ่งเป็น ประเภทวิชาการ และประเภททั่วไป
ประเภทของข้าราชการไทย > ข้าราชการกรุงเทพมหานครและบุคลากรกรุงเทพมหานคร

ข้าราชการกรุงเทพมหานครและบุคลากรกรุงเทพมหานคร คือ บุคคลซึ่งได้รับการบรรจุและแต่งตั้งให้รับราชการโดยได้รับเงินเดือนจากเงินงบประมาณหมวดเงินเดือนของกรุงเทพมหานคร หรือจากเงินงบประมาณหมวดเงินอุดหนุนของรัฐบาลที่ให้แก่กรุงเทพมหานครนำมาจัดเป็นเงินเดือนของข้าราชการกรุงเทพมหานคร แบ่งออกเป็น 3 ประเภท ได้แก่
ข้าราชการกรุงเทพมหานครสามัญ
ข้าราชการครูและบุคลากรทางการศึกษากรุงเทพมหานคร (เดิมเรียกว่า"ข้าราชการครูกรุงเทพมหานคร") คือ ข้าราชการที่รับราชการในสถานศึกษาของกรุงเทพมหานคร
ข้าราชการกรุงเทพมหานครในสถาบันอุดมศึกษา คือ ข้าราชการที่รับราชการในสถาบันอุดมศึกษาในสังกัดหรือในกำกับของกรุงเทพมหานคร (มหาวิทยาลัยนวมินทราธิราช)
บุคลากรกรุงเทพมหานคร คือ ลูกจ้างกรุงเทพมหานครและพนักงานกรุงเทพมหานคร
ลูกจ้างกรุงเทพมหานคร คือ บุคคลซึ่งได้รับการแต่งต้งให้ปฏิบัติงานของกรุงเทพมหานครโดยได้รับค่าจ้างจากเงินงบประมาณหมวดค่าจ้างของกรุงเทพมหานครหรือจากเงินงบประมาณหมวดเงินอุดหนุนของรัฐบาลที่ให้แก่กรุงเทพมหานครและกรุงเทพมหานครนำมาจัดเป็นค่าจ้างของลูกจ้างกรุงเทพมหานคร
พนักงานกรุงเทพมหานคร คือ บุคคลซึ่งได้รับการจ้างตามสัญญาจ้างโดยได้รับค่าตอบแทนจากเงินงบประมาณหมวดค่าตอบแทนของกรุงเทพมหานคร